  Майя Бывальцева Михаил Калашников вордскем дырысен 100 ар тырмонэз пусъёнъя ӵектонъёсты эскеризы 5-тӥ инвожое ортчем пумиськонын. Кенешонэз Удмуртилэн тӧроезлэсь ужзэ быдэсъясь Александр Бречалов нуиз. Со сярысь ивортэ элькун тӧролэн но кивалтэтлэн пресс-службазы. Кылсярысь, спортъя люкетаз пиналъёс пӧлын дзюдоя Европалэсь чемпионатсэ сяна, марафонэз пыртыны ӵекто, солэн кузьдалаез 100 иськем луыны быгатоз. Со сяна, 2019-тӥ арын Удмуртиын Россиысь спортъя тол гурт шудонъёсты ортчытыны малпало. Озьы ик М. Т. Калашников нимо музеез но Ижкарысь Калашников нимо проспектэз, Союзной урамысен Вормонлы 40 ар уромозь люкетсэ, выльдон сярысь верасько. Ижысь техникая кун университетлэн ыстэм муртъёсыз вылӥ дышетсконнилэн интывылаз Калашников нимо сквер кылдытыны ӵекто. Элькун «Легендарный Калашников» выльдэм адӟытонэз Россиысь каръёсысь удысъя 9 валтӥсь музейёсын возьматон сярысь нырысь-валысь кенешиз ни, эскериське сое СНГ-ысь кунъёсын но Китайын возьматон ужпум. Озьы ик нырысь-валысь дурбасьтон вань Москваысь но Ижкарысь юртъёс вылын проекциос кылдытон сярысь. Удмуртилэн тӧроезлэсь ужзэ быдэсъясь Александр Бречалов пусйиз, тодмо конструкторлэн 100 аръем юбилеезлы сӥзем ужрадъёс нокыӵе шекъёстэк ортчыны кулэ шуыса. Выль ӵектонъёсты люкан но вуэмъёссэ рос-прос эскерон ужез таяз арняе азьланьтозы. 12-тӥ инвожое ортчоно пумиськонын ужась группа юбилейлы сӥзем ужрадъёсын радлыкез кылдытоз. Собере сое Михаил Калашниковлэсь юбилейзэ пусъёнлы дасяськонъя Россиысь оргкомитетэ эскерыны сётозы. Тодэ вайытом, азьвылгес мукет ӵектонъёс но шараямын вал — кылсярысь, праздниклы синпель коньдон но марка поттон. Со сяна, Калашниковлэн юбилеезлы «Кафтанщики. Легенды русского оружия» сериал кылдытыны малпало. 2019-тӥ арлы Иж тыметлэсь ярдурзэ но Ижкарлэсь одӥгзэ тодметсэ — пыӵал тӥрлык поттон заводлэн валтӥсь корпусэзлэсь башнязэ — выльдыны чакламын. Азьвылгес веразы вал, та объект валтӥсь инты басьтэ шуыса. Вераны кулэ, Калашников проспектэз бадӟымгес лэсьтыны малпало вал, ужкагазъёсты 5 сюрс 300 метрлы дасязы. Тегъёс: Мерлык Спорт Лулчеберет ИжГТУ Ижкар Удмуртия МихаилКалашников сюресъёс Калашниковнимомузей праздникъёс лэсьтськон АлександрБречалов МТКалашниковлы100ар  